
РЕПУБЛИКА СРБИЈА

СЛУЖБА ЗА САРАДЊУ СА МЕДИЈИМА

ПРЕДСЕДНИКА РЕПУБЛИКЕ
 С А О П Ш Т Е Њ Е  З А  М Е Д И Ј Е

Председник Републике Србије Александар Вучић упутио је честитку свим припадницима санитетске службе поводом 30. јула – Дана службе. У честитки се каже:
„Свим припадницима санитетске службе упућујем срдачне честитке поводом 30. јула – Дана службе, уз поштовање и захвалност за вашу преданост, стручност и несебично служење отаџбини. 

Ваша служба представља један од најважнијих стубова система одбране Републике Србије. Од првих корака војног санитета до данас, генерације војних здравствених радника градиле су углед струке која је увек била тамо где је најтеже, уз војника, уз народ и у служби живота. Зато је историја санитетске службе истовремено и историја хуманости, одговорности и безусловне посвећности.

Данас, ослањајући се на богато искуство и достигнућа војномедицинске струке, успешно одговарате најсложенијим задацима у области превенције, лечења и медицинског збрињавања припадника Министарства одбране и Војске Србије и грађана Србије. Посебно је остала запамћена ваша преданост током пандемије када сте, радећи у најтежим условима, још једном показали да су солидарност, знање и спремност највеће вредности медицинског позива.

Учешћем у међународним мисијама и развијањем сарадње са војномедицинским установама широм света, кроз непрекидно усавршавање кадрова и способности, достојно представљате Републику Србију, доприносећи њеном угледу и афирмацији високих стандарда наше војне медицине.

Честитам вам празник, уверен да ћете и убудуће наставити да остварујете запажене резултате, јачате капацитете војног здравства и доприносите даљем развоју система одбране“, наводи се у честитки председника Вучића. 
Београд, 

30. јул 2026. године
………………………………………………………………………………………………………………………

